สมาคมแบงก์ ไขปมสับสน โอนเงินดิจิทัล
แบงก์อลหม่านฟรีพร้อมเพย์  สรุปขอขยายวงเงินโอนผ่านมือถือ ลุ้นเพดานสูงสุด 7 แสน คาดว่าใช้ได้ไตรมาส 3
31 ส.ค. 2561

แบงก์อลหม่านฟรีพร้อมเพย์  สรุปขอขยายวงเงินโอนผ่านมือถือ ลุ้นเพดานสูงสุด 7 แสน คาดว่าใช้ได้ไตรมาส 3
แหล่งข่าวจากคณะทำงานโครงการเนชั่นแนลอี-เพย์เมนต์ เปิดเผยว่า กระแสข่าวการขยายวงเงินโอนพร้อมเพย์ฟรีค่าธรรมเนียมเริ่มมีความสับสน ซึ่งขอชี้แจงว่า เป็นเรื่องการโอนเงินผ่านโทรศัพท์มือถือที่ปัจจุบันโอนเบอร์บัญชีจำกัดที่ 5 หมื่นบาท
อย่างไรก็ตาม หากเลือกโอนพร้อมเพย์ได้เป็นหลักแสนบาทนั้น  ซึ่งขณะนี้กำลังจะปรับวงเงินโอนผ่านพร้อมเพย์สูงสุดให้เป็น 7 แสนบาท ในไตรมาส 3 ของปีนี้ ดังนั้นจึงอยากให้การโอนเบอร์บัญชีเป็นมาตรฐานเดียวกันด้วย
สำหรับเรื่องค่าธรรมเนียมนั้นฟรีอยู่แล้วหากใช้ผ่านโมบาย แต่ในรายละเอียดค่าธรรมเนียมนั้นให้ธนาคารไปพิจารณากันเอง ทั้งนี้ยังมีบางธนาคารที่เข้าใจว่าการขยายวงเงินการโอนหมายถึงระบบพร้อมเพย์ไม่ใช่การโอนแบบ ORFT
นายยศ กิมสวัสดิ์ ประธานระบบชำระเงิน สมาคมธนาคารไทย กล่าวว่า ทุกวันนี้ ระบบพร้อมเพย์ในฝั่งขารับสามารถรับวงเงินได้สูงสุด 7 แสนบาท แต่ขารับของระบบการโอนเงินด้วยเลขบัญชี รับได้เพียง 5 หมื่นบาท
ทั้งนี้ สมาคมธนาคารไทยจะขยายให้สามารถรับโอนเงิน (ซิลลิ่ง) ผ่านโมบายแบงก์กิ้งไม่ว่าด้วยเลขบัญชีหรือพร้อมเพย์เป็น 7 แสนบาท ให้ได้ภายในเดือน ก.ย.นี้ ซึ่งต้องใช้เวลาเพราะบางธนาคารต้องไปแก้โปรแกรมที่เคยเซตกำหนดวงเงินเอาไว้
สำหรับการกำหนดเพดานการโอนเป็นฝั่งขารับ แต่ฝั่งขาส่งธนาคารได้กำหนดเพดานเริ่มต้น 1 แสนบาท เพื่อป้องกันความเสี่ยงการสูญเสียให้ลูกค้า ถ้าลูกค้าอยากโอนมากกว่า 1 แสนบาท ก็ขอไปที่ธนาคาร
ด้านค่าธรรมเนียมยืนยันว่าไม่เป็นประเด็น โดยเปิดให้แต่ละธนาคารเลือกเองว่าจะฟรี หรือคิดเงินตามวงเงินเมื่อโอนมากกว่า 5 หมื่นบาทขึ้นไป ก็ให้กลไกตลาดทำงาน
อย่างไรก็ดี ทุกวันนี้ธนาคารได้ย้ายการโอนเงินผ่านโมบายแบงก์กิ้ง ขึ้นบนระบบพร้อมเพย์หมดแล้วตั้งแต่เดือน มิ.ย. 2561 ที่ผ่านมา ซึ่งระบบพร้อมเพย์มีต้นทุนของธนาคารที่ถูกกว่า แต่หากธนาคารใดต้องการใช้การโอนเงิน 2 ระบบควบคู่เพื่อสำรองไว้ก็ ทำได้ขึ้นกับการบริหารจัดการต้นทุนตัวเอง